**แนวทางการพัฒนาผลสัมฤทธิ์ทางการเรียนในรายวิชาการพยาบาลมารดา ทารก**

**และการผดุงครรภ์ 2 ของนักศึกษาพยาบาล วิทยาลัยบัณฑิตเอเซีย**

**The guidelines on development of learning achievement of nursing students in maternal and newborn nursing and midwifery 2, College of Asia Scholars**

รณชัย คนบุญ1 , กัลยา ปังประเสริฐ2

วันวิสาข์ ศิริวาท3 , จุฑามาศ นาไชยภูมิ4

**บทคัดย่อ**

การวิจัยเชิงพรรณนานี้ มีวัตถุประสงค์เพื่อหาแนวทางการพัฒนาผลผลสัมฤทธิ์ทางการเรียนในรายวิชาการพยาบาลมารดา ทารก และการผดุงครรภ์ 2 โดยใช้กรอบแนวคิดการวิจัยของทฤษฎีระบบ (System Theory) และพัฒนาเครื่องมือในการวิจัยตามแนวคิดผลสัมฤทธิ์ทางการเรียนของ Bloom (1982) ศึกษาในนักศึกษาพยาบาล ชั้นปีที่ 4 วิทยาลัยบัณฑิตเอเซีย จำนวน 84 คน ตอบแบบสอบถาม และการสนทนากลุ่ม (focus group) เครื่องมือที่ใช้ในการเก็บรวบรวมข้อมูลมีค่าความตรงเชิงเนื้อหา 0.86 และค่าความเที่ยง Crobarch’s coefficient 0.79 วิเคราะห์ข้อมูลด้วยสถิติเชิงพรรณาและ Content analysis

ผลการวิจัยพบว่า

1. นักศึกษาส่วนใหญ่ให้ความสำคัญกับปัจจัยด้านคุณภาพการสอนว่ามีผลต่อผลสัมฤทธิ์ในรายวิชาการพยาบาลมารดา ทารก และการผดุงครรภ์ 2 อยู่ในระดับมากที่สุด รองลงมาคือปัจจัยด้านพุทธิพิสัย ปัจจัยด้านจิตพิสัย และปัจจัยด้านทักษะพิสัย มีค่าเฉลี่ยเท่ากับ 4.09, 4.03, 4.02 และ 3.94 (SD = .62, .69, .65 และ .63) ตามลำดับ
2. แนวทางการส่งเสริมผู้เรียนให้เกิดผลสัมฤทธิ์ทางการเรียนวิชาการพยาบาลมารดา ทารกและการผดุงครรภ์ 2 ประกอบด้วย 3 ประเด็นคือ 1) การออกแบบรายวิชา 2) กระบวนการเตรียมความพร้อม และ3) สร้างทัศนคติที่ดีต่อการเรียน

**คำสำคัญ :** แนวทางการพัฒนาผลสัมฤทธิ์, การพยาบาลมารดา ทารก และการผดุงครรภ์

|  |
| --- |
|  |

1 อาจารย์ คณะพยาบาลศาสตร์ วิทยาลัยบัณฑิตเอเซีย

2 อาจารย์ คณะพยาบาลศาสตร์ วิทยาลัยบัณฑิตเอเซีย

3 อาจารย์ คณะพยาบาลศาสตร์ วิทยาลัยบัณฑิตเอเซีย

4 อาจารย์ คณะพยาบาลศาสตร์ วิทยาลัยบัณฑิตเอเซีย

**Abstract**

The aims of this descriptive research were to finding guidelines for develop of learning achievement of nursing students in maternal and newborn nursing and midwifery 2. Conceptual of frame work were system theory and Using the Reconsidering Bloom's Taxonomy theory Bloom (1982) to apply the data collection instruments. Study in 84 fourth years nursing student, College of Asia Scholars. Collected by questionnaire and focus group with had valid content 0.86 and Crobarch’s coefficient 0.79 and analyzed using descriptive statistics and Content analysis

Results of the study

1. The opinions of nursing student approach were at a high agreement level of learning achievement of nursing students in maternal and newborn nursing and midwifery 2 in every ranking from the highest to the lowest respectively as follow teaching quality domain, Cognitive domain, Affective domain and Psychomotor domain (Mean = 4.09, 4.03, 4.02 and 3.94) (SD = .62, .69, .65 and .63)
2. The guidelines for develop of learning achievement were course design, preparation process and create a positive attitude towards learning.

**Keywords :** The guidelines on development of learning achievement, maternal and newborn nursing and midwife.

**บทนำ**

การศึกษาเป็นกลไกสำคัญในการทำให้อาเซียนเกิดสันติสุข เพราะมีส่วนช่วยในการเชื่อมโยงการคมนาคม สิ่งแวดล้อม และเศรษฐกิจเข้าด้วยกัน ทั้งนี้ประชาชนในอาเซียนต้องเข้าถึงการพัฒนาทางด้านการศึกษา และการเรียนรู้ตลอดชีวิต (สำนักความสัมพันธ์ต่างประเทศ สำนักงานปลัดกระทรวงศึกษาธิการ กลุ่มประชาสัมพันธ์ สำนักงานรัฐมนตรี กระทรวงศึกษาธิการ, 2558) แต่จากการรายงานพบว่า ระบบการศึกษาของประเทศไทยล้มเหลวที่สุดในอาเซียน และตกต่ำลงทุกปี เนื่องด้วย งบประมาณในการสนับสนุนการศึกษาไม่เพียงพอ จำนวนนักศึกษาที่มากในแต่ละห้องเรียน คุณภาพครูผู้สอนที่ลดลง และนักเรียนขาดแรงผลักดันในการเรียน เป็นต้น สำนักงานคณะกรรมการศึกษาแห่งชาติ จึงมีนโยบายเพื่อลดปัญหาดังกล่าวโดยพัฒนาระบบการบริหารจัดการทางด้านการศึกษา พัฒนาระบบการเรียนการสอน และระบบการวัดและประเมินผล ให้มีคุณภาพดียิ่งขึ้น (สำนักงานคณะกรรมการศึกษาแห่งชาติ, 2559) รัฐบาลประเทศไทยมีนโยบายให้การศึกษาเป็นการศึกษา 4.0 คือตอบสนองการสร้างนวัตกรรม จัดการวิชาให้ทันยุคทันสมัย ใช้การเรียนแบบ STEM EDUCATION และ Active Learning (โพยม จันทร์น้อย, 2560)

วิทยาลัยบัณฑิตเอเซียเปิดสอนในหลักสูตรพยาบาลศาสตร์บัณฑิต ที่ผลิตพยาบาลวิชาชีพเพื่อรองรับความต้องการในชุมชน พัฒนาคุณภาพสู่ความเป็นสากล มุ่งเน้นให้เกิดความรู้ ความสามารถทางวิชาการและทักษะวิชาชีพ (คณะพยาบาลศาสตร์ วิทยาลัยบัณฑิตเอเซีย, 2554) สาขาวิชาการพยาบาลมารดา และทารก มุ่งสอนให้นักศึกษาใช้ความรู้ และทักษะทางการพยาบาลเพื่อดูแลมารดา ทารก ทั้งตลอดระยะการตั้งครรภ์ การคลอด และหลังคลอด จากการประเมินการจัดการเรียนการสอนประจำปีการศึกษา 2558 พบว่า วิชาการพยาบาลมารดา ทารก 2 นักศึกษาขาดความสนใจ มีความมุ่งมั่นในการเรียนน้อย มีพฤติกรรมหลับระหว่างเรียน ซึ่งแสดงถึงการขาดแรงจูงใจใฝ่สัมฤทธิ์ ซึ่งเป็นปัจจัยสำคัญในการให้นักศึกษาประสบความสำเร็จในการเรียน

ด้วยเหตุนี้ ผู้วิจัยจึงให้ความสนใจที่จะศึกษากระบวนการจัดการเรียนการสอนของรายวิชาการพยาบาลมารดา ทารกและการผดุงครรภ์ 2 และค้นหาแนวทางในการพัฒนารายวิชาให้มีคุณภาพ

**วัตถุประสงค์การวิจัย**

1. เพื่อศึกษากระบวนการจัดการเรียนการสอนที่ส่งผลต่อผลสัมฤทธิ์ทางการเรียนวิชา การพยาบาลมารดา ทารกและการผดุงครรภ์ 2 ของนักศึกษาพยาบาลชั้นปีที่ 4 คณะพยาบาลศาสตร์ วิทยาลัยบัณฑิตเอเซีย
2. เพื่อหาแนวทางการส่งเสริมผู้เรียนให้เกิดผลสัมฤทธิ์ทางการเรียนวิชาการพยาบาลมารดา ทารก และการผดุงครรภ์ 2 ของนักศึกษาพยาบาลชั้นปีที่ 4 คณะพยาบาลศาสตร์ วิทยาลัยบัณฑิตเอเซีย

**กรอบแนวคิดในการวิจัย**

ใช้กรอบแนวคิดทฤษฎีระบบ (System Theory) ประกอบด้วย ปัจจัยนำเข้า (Input) คือการเตรียมความพร้อมของนักศึกษา การเตรียมผู้สอน และการจัดเตรียมออกแบบรายวิชาการพยาบาลมารดาทารกและการผดุงครรภ์ 2 จากนั้นจะเข้าสู่กระบวนการ (Process) ซึ่งคณะผู้วิจัยได้พัฒนาเครื่องมือในการรวบรวมข้อมูลโดยออกแบบข้อคำถามจากองค์ประกอบที่มีอิทธิพลต่อผลสัมฤทธิ์ทางการเรียนของ Bloom (1982) ที่กล่าวว่า ผู้เรียนแต่ละคนจะเรียนด้วยพื้นฐานความรู้และประสบการณ์ที่แตกต่างกัน ทำให้ผลสัมฤทธิ์ทางการเรียนมีความแตกต่าง ประกอบด้วย 1) ปัจจัยด้านพุทธิพิสัย หมายถึงความสามารถทั้งหลายของผู้เรียนคือ ความรู้ ความเข้าใจ ความถนัดและพื้นฐานเดิม 2) ปัจจัยด้านจิตพิสัย หมายถึง สภาพการณ์หรือแรงจูงใจที่ทำให้ผู้เรียนเกิดการเรียนรู้ใหม่ได้แก่ ความสนใจ ทัศคติต่อเนื้อหาวิชาที่เรียน 3) ปัจจัยด้านทักษะพิสัย หมายถึง ลักษณะพฤติกรรมของผู้เรียนที่เน้นด้านการปฏิบัติ และการทำงานของกล้ามเนื้อ นอกเหนือจากนี้เพื่อให้การศึกษาปัจจัยที่มีผลสัมฤทธิ์ทางการเรียนมีความครอบคลุมมากยิ่งขึ้นจึงพิจารณาในปัจจัยด้านคุณภาพการเรียนการสอน หมายถึง ประสิทธิภาพของการจัดการเรียนการสอน องค์ประกอบเหล่านี้จะมีอิทธิพลต่อการเรียนของนักศึกษาและผลลัพธ์ (Outcome) ซึ่งจะทำให้ทราบผลของการจัดการเรียนการสอนรวมถึงแนวทางในการส่งเสริมผู้เรียนให้เกิดผลสัมฤทธิ์ทางการเรียนในรายวิชาการพยาบาลมารดา ทารก และการผดุงครรภ์ 2 ของนักศึกษาพยาบาล ชั้นปีที่ 4 คณะพยาบาลศาสตร์ วิทยาลัยบัณฑิตเอเซีย ดังภาพต่อไปนี้

**ปัจจัยนำเข้า กระบวนการ ผลลัพธ์**

-ผลสัมฤทธิ์ในการจัดการเรียนการสอน

- แนวทางในการส่งเสริมผู้เรียนให้เกิดผลสัมฤทธิ์ทางการเรียนในรายวิชาการพยาบาลมารดา ทารก และการผดุงครรภ์ 2 ของนักศึกษาพยาบาล ชั้นปีที่ 4 คณะพยาบาลศาสตร์ วิทยาลัยบัณฑิตเอเซีย

กระบวนการเรียนการสอนประกอบด้วย

1.พฤติกรรมด้านความรู้ และความคิด

2.จิตพิสัย

3.ทักษะพิสัย

4. คุณภาพการสอน

-การเตรียมความพร้อมของนักศึกษา

- การเตรียมผู้สอน

- รายวิชาการพยาบาลมารดาทารกและการผดุงครรภ์ 2

**ขอบเขตการวิจัย**

การศึกษาครั้งนี้เป็นการวิจัยเชิงพรรณนา (Descriptive Research) ศึกษาในนักศึกษาพยาบาล ชั้นปีที่ 4 คณะพยาบาลศาสตร์ วิทยาลัยบัณฑิตเอเซีย เก็บรวบรวมข้อมูลภายหลังจากการเรียนวิชาการพยาบาลมารดา ทารก และการผดุงครรภ์ 2 ประจำภาคเรียนที่ 1 ปีการศึกษา 2560

**ประชากรที่ใช้ในการวิจัย**

นักศึกษาพยาบาล ชั้นปีที่ 4 คณะพยาบาลศาสตร์ วิทยาลัยบัณฑิตเอเซีย

**กลุ่มตัวอย่างที่ใช้ในการวิจัย**

นักศึกษาพยาบาล ชั้นปีที่ 4 คณะพยาบาลศาสตร์ วิทยาลัยบัณฑิตเอเซีย ที่ลงทะเบียนเรียนในรายวิชา การพยาบาลมารดา ทารก และการผดุงครรภ์ 2 ประจำภาคเรียนต้น ปีการศึกษา 2560 มีวิธีการกำหนดกลุ่มตัวอย่างดังขั้นตอนต่อไปนี้

ขั้นตอนที่ 1 ใช้ตารางสำเร็จรูปของ Krejcie & Morgan (1970) เป็นตารางหาขนาดของกลุ่มตัวอย่างที่ทราบประชากร ในะดับความเชื่อมั่น 95% ได้จำนวนกลุ่มตัวอย่าง 76 คน

ขั้นตอนที่ 2 คำนวณการสูญเสียข้อมูลจากการตอบแบบสอบถามที่มีปัญหาข้อมูลไม่ครบถ้วน หรือสูญหาย ( Drop out ) คิด 10% จากกลุ่มตัวอย่าง 76 คน เท่ากับ 7.6 คน หรือ 8 คน ดังนั้นกลุ่มตัวอย่างจะเท่ากับ 84 คน

ขั้นตอนที่ 3 การคัดเลือกแบ่งกลุ่มตัวอย่าง โดยคณะผู้วิจัยจะทำการจับสลากเลขที่ เมื่อได้ครบแล้วจะทำการบันทึกเลขที่

**เครื่องมือที่ใช้ในการวิจัย** ประกอบด้วย

**ส่วนที่ 1 แบบสอบถามข้อมูลทั่วไปของนักศึกษา** เป็นเครื่องมือที่ใช้รวบรวมข้อมูลพื้นฐานทั่วไปอันเกี่ยวข้อง ประกอบด้วย เพศ อายุ GPA สุดท้ายเมื่อระดับชั้น ม.6 GPA ปัจจุบัน ระดับชั้นปริญญาตรี รายได้ และที่พักอาศัย

**ส่วนที่ 2 แบบสอบถามแนวทางการพัฒนาผลสัมฤทธิ์ทางการเรียนวิชามารดา ทารก และการผดุงครรภ์ 2** เป็นเครื่องมือที่ใช้ในการรวบรวมข้อมูล โดยผู้วิจัยเป็นผู้แจกแบบสอบถามและเก็บรวบรวมด้วยตนเอง เป็น Rating scale 5 ระดับ มี 4 ด้าน รวม 31 ข้อ คือ ปัจจัยด้านพุทธิพิสัย 9 ข้อ ปัจจัยด้านจิตพิสัย 7 ข้อ ปัจจัยด้านทักษะพิสัย 5 ข้อ และปัจจัยด้านคุณภาพการสอน 10 ข้อ แปลผลจากค่าคะแนนเฉลี่ยดังนี้ 4.01-5.00 แสดงว่าผู้ตอบได้รับอิทธิพลของเรื่องนั้นและสามารถทำให้ผลการเรียนอยู่ในระดับดีมาก 3.01-4.00 แสดงว่า อยู่ในระดับดี 2.01-3.00 แสดงว่า อยู่ในระดับพอใช้ และ 1.01-2.00 แสดงว่าผู้ตอบไม่ได้รับอิทธิพลของเรื่องนั้นต่อผลการเรียน

ตรวจสอบความตรงตามเนื้อหาโดยผู้ทรงคุณวุฒิ 3 ท่าน ได้ค่า CVI เท่ากับ 0.86 นำแบบสอบถามไปทดสอบความเที่ยงกับกลุ่มนักศึกษาที่มีคุณสมบัติใกล้เคียงกัน จำนวน 30 ราย ได้ค่า Cronbarch’ s Coefficient เท่ากับ 0.79

**วิธีดำเนินการวิจัย**

**ขั้นเตรียมการ**

1. ประชุมอาจารย์ในสาขาการพยาบาลมารดา ทารก และผดุงครรภ์ เพื่อเสนอโครงร่างวิจัย และร่วมกันแสดงความคิดเห็น
2. ขออนุญาตทำการศึกษาผ่าน คณบดี คณะพยาบาลศาสตร์ และขออนุมัติการศึกษาจากอธิการบดี วิทยาลัยบัณฑิตเอเซีย

**ขั้นดำเนินการ**

1) เมื่อสิ้นสุดการเรียนการสอน ผู้วิจัยดำเนินการชี้แจงวัตถุประสงค์ ขั้นตอน และให้โอกาสกลุ่มตัวอย่างตัดสินใจเข้าร่วมการศึกษา

2) แจกแบบสอบถามปัจจัยที่มีอิทธิพลต่อผลสัมฤทธิ์ทางการเรียนวิชามารดา ทารก และการผดุงครรภ์ 2 ใช้เวลาตอบ 20 – 30 นาที

3) ทำ focus group ทั้งกลุ่มนักศึกษา และอาจารย์ โดยใช้เวลากลุ่มละ 15 – 20 นาที

**การวิเคราะห์ข้อมูล**

* 1. วิเคราะห์ข้อมูลส่วนบุคคล และแบบสอบถามแนวทางการพัฒนาผลสัมฤทธิ์ทางการเรียยนรายวิชามารดาทารก และการผดุงครรภ์ 2 ของกลุ่มตัวอย่างโดยใช้สถิติเชิงพรรณนา
  2. วิเคราะห์เนื้อหา (Content analysis) จากการทำ focus group ต่อแนวทางการพัฒนาผลสัมฤทธิ์ทางการเรียนวิชามารดา ทารก และการผดุงครรภ์ 2

**ผลการวิจัย**

1. **ลักษณะของประชากร**

กลุ่มตัวอย่างจำนวน 84 คน ส่วนใหญ่เป็นเพศหญิง คิดเป็นร้อยละ 90.9 เพศชาย ร้อยละ 9.1 อายุเฉลี่ย 22.57 ปี (S.D. = 1.38) ส่วนใหญ่พักอาศัยที่หอพัก รองลงมาคือพักกับบิดา มารดา และอยู่บ้านเช่า คิดเป็นร้อยละ 87.0, 9.1 และ 2.6 ตามลำดับ ค่าเฉลี่ยค่าใช้จ่ายต่อเดือน 8,506.49 บาท (S.D.=368.64) เกรดเฉลี่ยสุดท้ายเมื่อระดับชั้น ม.6 ส่วนใหญ่อยู่ระหว่าง (3.51-4.00) คิดเป็นร้อยละ 33.8 รองลงมาคือเกรดเฉลี่ย (3.01-3.50) และ (2.51-3.00) ได้เท่ากัน คิดเป็นร้อยละ 32.5 ส่วนเกรดเฉลี่ยปัจจุบัน ในระดับปริญญาตรี ส่วนใหญ่อยู่ระหว่าง (2.51-3.00) รองลงมาคือ (3.01-3.50) และ (2.01-2.50) คิดเป็นร้อยละ 50.6, 32.5 และ 15.6 ตามลำดับ

ข้อมูลอาจารย์สอนภาคทฤษฎี วิชาการพยาบาลมารดา ทารก และการผดุงครรภ์ 2 จำนวน 5 คน เป็นผู้สำเร็จการศึกษาระดับปริญญาโททั้งหมด คิดเป็นร้อยละ 100 อายุเฉลี่ย 38 ปี (S.D.=5.14) อายุงานของประสบการณ์สอนภาคทฤษฎีเฉลี่ย 8.4 ปี (S.D.=1.67)

1. **ผลสัมฤทธิ์ในการจัดการเรียนการสอนและผลการประเมินรายวิชา**

พบว่า นักศึกษาส่วนใหญ่จำนวน 41 คน ร้อยละ 42.70 ได้เกรด B รองลงมา จำนวน 29 คน ร้อยละ 30.20 ได้เกรด B+ ลำดับถัดมา จำนวน 13 คน ร้อยละ 13.54 ได้เกรด C+ และจำนวน 6 คน ร้อยละ 6.25 ได้เกรด A และ 6 คน ได้เกรด C ตามลำดับ ผลการประเมินการจัดการเรียนการสอนในภาพรวมเท่ากับ 4.45 อยู่ในระดับดีมาก

1. **ปัญหาและอุปสรรคในการจัดการเรียนการสอน**

จากการสนทนากลุ่มนักศึกษาเห็นว่า การจัดรูปแบบการสอนบางวิธี เป็นปัญหาที่กระทบต่อผลสัมฤทธิ์ทางการเรียนรู้ มี 3 อันดับแรก ดังนี้

1. ระยะเวลาการนำเสนอการแปลบทความวิจัยจากต่างประเทศยาวนานเกินไป ใช้เวลาเกิน 30 นาที เนื่องจากมีการถามตอบ การวิพากษ์ ทำให้นักศึกษาเหนื่อยล้าในการคิดและวิเคราะห์เพื่อตอบคำถาม การแก้ไขปัญหาจึงควรมีการกำหนดระยะเวลาให้ชัดเจน กลุ่มละ 20 นาที
2. การสอดแทรกข่าวในเนื้อหาการเรียนการสอนที่น้อยไป นักศึกษาพึงพอใจต่อการเรียนรู้ข่าวทางสูติกรรม หากผู้สอนมีข่าวที่หลากหลาย และนำมาวิเคราะห์เปรียบเทียบจะทำให้นักศึกษาเกิดทักษะการคิดวิเคราะห์ได้มากขึ้น
3. ความไม่เท่าเทียมในการทำงานกลุ่ม เนื่องจากมีนักศึกษาบางคนไม่ได้ช่วยเหลือเพื่อน จึงควรมีแบบประเมินพฤติกรรมการทำงานกลุ่มโดยให้เพื่อนประเมินเพื่อน
4. **ข้อคิดเห็นจากอาจารย์ผู้สอนภาคทฤษฎี**
5. ควรใช้รูปแบบวิธีการสอนที่หลากหลาย เพื่อให้นักศึกษาไม่เบื่อ และรู้สึกอยากจะเรียนรู้ เช่น การสัมมนา การจำลองสถานการณ์จริง การแสดงบทบทสมมติ เป็นต้น
6. ชั่วโมงบรรยาย ควรจัดกิจกรรมให้ไม่น่าเบื่อ เช่น ขั้นนำควรมีการให้ชมคลิปวิดีโอที่เกี่ยวกับเนื้อหาการเรียนการสอน หรือคลิปข่าวทางสูติกรรม ช่วงท้ายชั่วโมงมีการ Quiz โดยให้ตอบผ่านสมาร์ทโฟน และแปลผลคะแนนทางหน้าจอคอมพิวเตอร์ของอาจารย์
7. สร้างทักษะให้นักศึกษารู้จักความสามารถในการช่วยจำของแต่ละบุคคล เช่น นักศึกษาบางคนจำได้ดีเมื่อมีการเขียน อาจารย์จึงควรชี้แนะวิธีการจดบันทึกอย่างสร้างสรรค์เป็นสมุดโน้ต หรือนักศึกษาบางคนจำได้ดีเมื่อมีการพูด อาจารย์จึงจัดสรรเวลาศึกษาด้วยตนเองในการให้นักศึกษาได้เป็นผู้ติวหนังสือให้เพื่อน เป็นต้น
8. **ทัศนคติและแนวคิดเพื่อพัฒนาผลสัมฤทธิ์ทางการเรียนในรายวิชาการพยาบาลมารดา ทารก และการผดุงครรภ์ 2**

พบว่าปัจจัยด้านคุณภาพการสอนมีผลต่อการเรียนให้เกิดผลสัมฤทธิ์มากที่สุด รองลงมาคือด้านพุทธิพิสัย ด้านจิตพิสัย และด้านทักษะพิสัย โดยมีคะแนนเฉลี่ยเท่ากับ 4.09, 4.03, 4.02 และ 3.94 (SD = .62, .69, .65 และ .63) ตามลำดับ ดังแสดงในตารางที่ 1 หากพิจารณารายข้อ นักศึกษามีแนวคิดและทัศนคติต่อการพัฒนาการจัดการเรียนการสอนดังต่อไปนี้

1. ด้านพุทธิพิสัย พบว่า นักศึกษาส่วนใหญ่คิดเห็นว่าความสามารถในการสรุปประเด็น จับใจความสำคัญของเนื้อหาวิชาเกี่ยวกับภาวะแทรกซ้อนทางสูติกรรม จะทำให้ผู้เรียนเข้าใจ และจดจำเนื้อหาของรายวิชานี้ได้ดีขึ้น รองลงมาคิดเห็นว่า การที่มีความรู้และความจำที่ดีเกี่ยวกับแนวคิดและหลักการพยาบาลมารดา ทารก ที่มีภาวะแทรกซ้อนทั้งในระยะตั้งครรภ์ คลอด และหลังคลอด จะทำให้ผู้เรียนมีผลคะแนนที่สูงขึ้น และคิดเห็นว่า ผู้เรียนที่มีความเข้าใจ และสามารถนำความรู้เกี่ยวกับแนวคิดหลักการพยาบาลมารดาและทารกที่มีภาวะแทรกซ้อนทางสูติกรรม มาเชื่อมโยง เปรียบเทียบได้จะทำให้มีผลคะแนนสูงขึ้น ขึ้น ซึ่งมีค่าเฉลี่ยคะแนนที่อธิบายได้ว่ามีผลต่อผลสัมฤทธิ์ทางการเรียนในระดับมากที่สุด เท่ากับ 4.32, 4.26 และ 4.23 (S.D.= 0.86, 0.83 และ 0.79) ตามลำดับ
2. ด้านจิตพิสัย พบว่า นักศึกษาส่วนใหญ่คิดเห็นว่า การมีทัศนคติที่ดีต่อการเรียนในรายวิชาการพยาบาล มารดา ทารก และการผดุงครรภ์ 2 จะทำให้ผู้เรียนมีความตั้งใจเรียน และส่งผลให้มีคะแนนสอบที่สูง รองลงมาคิดเห็นว่า การมีทัศนคติต่อที่ดีต่ออาจารย์ผู้สอน จะทำให้ผู้เรียนตั้งใจฟังอาจารย์ ตั้งใจอ่านหนังสือ และตั้งใจที่จะทำคะแนนให้ได้สูง และคิดเห็นว่าหากผู้เรียนคิดว่า จะนำความรู้จากการเรียนในรายวิชานี้เพื่อนำไปฝึกในวิชาภาคปฏิบัติ ต่อผู้รับบริการด้วยความเอื้ออาทร ส่งผลให้ผู้เรียนเกิดความตั้งใจ และหมั่นทบทวนจนทำให้ตนเองเรียนได้คะแนนดีขึ้น ซึ่งมีค่าเฉลี่ยคะแนนที่อธิบายได้ว่ามีผลต่อผลสัมฤทธิ์ทางการเรียนในระดับมากที่สุด เท่ากับ 4.18, 4.14 และ 4.12 (S.D.= 0.81, 0.85 และ 0.84) ตามลำดับ
3. ด้านทักษะพิสัย พบว่า นักศึกษาส่วนใหญ่คิดเห็นว่าการฝึกทำตัวอย่างข้อสอบเกี่ยวกับการพยาบาลมารดาที่มีภาวะแทรกซ้อนทางสูติกรรมหลายๆครั้ง จะทำให้ผู้เรียนฝึกวิเคราะห์แนวทางการสอบ จับประเด็นการตั้งคำถามได้ มีผลต่อการสอบวัดผลจริงที่ทำให้เข้าใจ และสอบได้คะแนนสูงขึ้น รองลงมา มีค่าเฉลี่ยคะแนนความคิดเห็นเท่ากัน 2 ข้อคือ การสรุปเนื้อหา จากความรู้การพยาบาลมารดาที่มีภาวะแทรกซ้อนทางสูติกรรม เป็นสมุดโน้ต แผนภูมิรูปภาพ จะทำให้ผู้เรียน เรียนวิชานี้ได้เข้าใจ เมื่อสอบวัดผล คะแนนสอบสูงขึ้น และข้อคิดเห็นการทดลอง หรือฝึกหัด โดยจำลองสถานการณ์จริง และให้ผู้เรียนได้เรียนรู้ฝึกปฏิบัติตามเนื้อหาของรายวิชา จะทำให้ผู้เรียนเข้าใจ และจดจำกิจกรรมการพยาบาลได้ง่าย เมื่อสอบก็จะได้คะแนนดี อธิบายได้ว่ามีผลต่อผลสัมฤทธิ์ทางการเรียนในระดับมากที่สุด เท่ากับ 4.29, 4.13 และ 4.13 (S.D.= 0.72, 0.77 และ 0.80) ตามลำดับ
4. ด้านคุณภาพการสอน พบว่า นักศึกษาส่วนใหญ่คิดเห็นว่า การมีโมเดลกระดูกเชิงกราน หุ่นจำลองสตรีตั้งครรภ์ นำมาประกอบการเรียนการสอน ทำให้ผู้เรียนเกิดความสนใจมากขึ้น มองเห็นภาพได้ชัดเจน เข้าใจ รองลงมา คิดเห็นว่าการมีเอกสารประกอบการสอน จะทำให้ผู้เรียนได้ใช้ประโยชน์จากการอ่านประกอบการเรียน จะทำให้เข้าใจมากขึ้น และคิดเห็นว่าการเตรียมสื่อการสอนที่น่าสนใจ ทันสมัย เข้าใจง่าย เหมาะสมต่อหัวข้อการเรียน จะทำให้ผู้เรียนเข้าใจได้ง่าย ผลการสอบจะดีขึ้น ซึ่งมีค่าเฉลี่ยคะแนนที่อธิบายได้ว่ามีผลต่อผลสัมฤทธิ์ทางการเรียนในระดับมากที่สุด เท่ากับ 4.43, 4.42 และ 4.35 (S.D.= 0.79, 0.82 และ 0.74) ตามลำดับ

**ตารางที่ 1** แสดงแนวคิดและทัศนคติของนักศึกษาต่อการพัฒนาการจัดการเรียนการสอนในรายวิชาการพยาบาลมารดา ทารก และการผดุงครรภ์ 2 (รายด้าน)

|  |  |  |  |
| --- | --- | --- | --- |
| ปัจจัย | Mean | SD | การแปลผล |
| 1. ปัจจัยด้านพุทธิพิสัย | 4.03 | .64 | มากที่สุด |
| 2. ปัจจัยด้านจิตพิสัย | 4.02 | .65 | มากที่สุด |
| 3. ปัจจัยด้านทักษะพิสัย | 3.94 | .63 | มาก |
| 4. ปัจจัยด้านคุณภาพการสอน | 4.09 | .62 | มากที่สุด |
| ภาพรวม | 4.02 | .57 | มากที่สุด |

**อภิปรายผลการวิจัย**

1. กระบวนการจัดการเรียนการสอนที่ส่งผลต่อผลสัมฤทธิ์ทางการเรียนวิชา การพยาบาลมารดา ทารกและการผดุงครรภ์ 2 พบว่าคะแนนทัศนคติต่อปัจจัยด้านคุณภาพการสอนมีผลต่อผลสัมฤทธิ์ในรายวิชานี้อยู่ในระดับมากที่สุด อธิบายได้ว่า ในการจัดการเรียนการสอนนั้น ผู้รับผิดชอบรายวิชาควรคำนึงถึงประเด็นการออกแบบรูปแบบการเรียนการสอนเพื่อให้เกิดคุณภาพมากที่สุด โดยสอดคล้องกับการศึกษาของศุภวดี แถวเพีย และคณะ (2558) ที่พบว่ารูปแบบการเรียนการสอนตามสภาพจริง ทำให้คะแนนเฉลี่ยสมรรถนะด้านการผดุงครรภ์หลังการเรียนเพิ่มขึ้นอย่างมีนัยสำคัญทางสถิติ และนักศึกษาทุกคนมีผลสัมฤทธิ์ทางการเรียนผ่านเกณฑ์ สอดคล้องกับการศึกษาของ ทาริกา วัฒนาสัจจา และกัญญา ชื่นอารมณ์ (2554) พบว่าปัจจัยที่มีผลสัมฤทธิ์ทางการต่อการเรียนคือ กิจกรรมการเรียนการสอน ซึ่งอยู่ในระดับมาก โดยกระบวนจัดการเรียนการสอนที่ส่งผลต่อผลสัมฤทธิ์ทางการเรียนวิชาการพยาบาลมารดา ทารกและการผดุงครรภ์ 2 ที่แปลผลอยู่ในระดับมากที่สุด คือ
2. การมีโมเดลหุ่นจำลองทางผดุงครรภ์ เช่น หุ่นตั้งครรภ์ กระดูกเชิงกราน เป็นต้น
3. การมีรูปเล่มเอกสารประกอบการเรียนการสอน
4. การสอนโดยใช้วิธีการยกตัวอย่างกรณีศึกษา
5. ห้องเรียนที่มีแสงสว่างเพียงพอ สื่อและโสตทัศนูปกรณ์พร้อมใช้งาน
6. เทคนิคและความสามารถของอาจารย์ในการถ่ายทอดความรู้ให้เข้าใจโดยง่าย
7. ใช้วิธีการสอนที่หลากหลาย
8. แนวทางในการส่งเสริมให้ผู้เรียนเกิดผลสัมฤทธิ์ทางการเรียนวิชาการพยาบาลมารดา ทารก และการผดุงครรภ์ 2 มีผลสรุปมาจากการรับฟังความคิดเห็นของผู้เรียนและอาจารย์ผู้ร่วมสอนภาคทฤษฎี สรุปประเด็นคำตอบและจัดหมวดหมู่เป็น 3 แนวทางดังต่อไปนี้
   1. การออกแบบรายวิชา
9. จัดกิจกรรมให้นักศึกษา ได้มีโอกาสแสดงความคิดเห็นในห้องเรียน เช่น การอภิปรายเนื้อหาการเรียนการสอนในบางหัวข้อ หรือการตอบคำถาม
10. สอดแทรกกรณีศึกษาที่เกี่ยวกับการพยาบาลมารดาที่มีภาวะแทรกซ้อนทางสูติกรรม และให้นักศึกษาฝึกวิเคราะห์ตามแนวทางที่กำหนด
11. สรุปเนื้อหาท้ายบทเรียนเป็นสมุดบันทึก หรือเป็นแผนภูมิความคิด
12. ฝึกทำข้อสอบการพยาบาลมารดาที่มีภาวะแทรกซ้อนทางสูติกรรม และผู้สอนอธิบายแนวทางการวิเคราะห์ข้อสอบ
13. จัดให้มีสถานการณ์จำลองหรือไปสังเกตสถานการณ์จริง และให้นักศึกษาลองฝึกปฏิบัติการวางแผนการพยาบาลให้กับมารดา
14. จัดให้มีโมเดลหุ่นจำลอง เพื่อให้นักศึกษามองเห็นภาพได้ชัดเจนและเข้าใจมากขึ้น เช่น หุ่นจำลองสตรีตั้งครรภ์ โมเดลกระดูกเชิงกราน เป็นต้น

จะเห็นได้ว่าการออกแบบการจัดกิจกรรมการเรียนการสอนที่หลากหลายจะช่วยเพิ่มพูนความรู้ ความเข้าใจให้นักศึกษาเกิดผลสัมฤทธิ์ทางการเรียนมากขึ้น ซึ่งสอดคล้องกับการศึกษาของ เบญจมาภรณ์ นาคามดี, วรรณภรณ์ วีระพงษ์ และอัญชลี รุ่งฉาย (2559) ที่พบว่าผลสัมฤทธิ์ทางการเรียนของนักศึกษาภาพรวมอยู่ในระดับพึงพอใจมาก มาจากการเรียนแบบศูนย์การเรียนรู้ที่มีวิธีการสอนที่หลากหลาย เช่น การอภิปรายกรณีศึกษา การสาธิต การแลกเปลี่ยนเรียนรู้ การถามตอบ การทำงานกลุ่ม เป็นต้น

* 1. กระบวนการเตรียมความพร้อม
     1. ด้านนักศึกษา

1. ก่อนเรียนในรายวิชานี้ งานวิชาการของคณะพยาบาลศาสตร์ ควรจัดกิจกรรมการเตรียมผู้เรียนเพื่อเพิ่มสมรรถนะในการเรียนรู้ เช่น สอนเทคนิคการอ่านหนังสืออย่างมีประสิทธิภาพ ทักษะการเขียนแผนภูมิรูปภาพ ทักษะการสรุปและจับใจความสำคัญ ทักษะการค้นคว้าหาข้อมูล เป็นต้น
2. นักศึกษาควรดูแลสุขภาพร่างกาย และจิตใจให้แข็งแรงอยู่เสมอ จัดตารางการอ่านหนังสือ เข้านอนและตื่นให้เป็นเวลา รับประทานอาหาร และอาหารเสริมที่มีประโยชน์ ออกกำลังกาย และฝึกสมาธิอย่างสม่ำเสมอ

การเตรียมความพร้อมเพื่อวางแผนการเรียนจะช่วยทำให้นักศึกษาเรียนรู้ได้เร็วขึ้น สอดคล้องกับการศึกษาของกาญจนา เลิศถาวรธรรม, กรรณิการ์ กิจนพเกียรติ และอรพิน สว่างวัฒนเศรษฐ์ (2557) ที่พบว่า พฤติกรรมการเรียน เช่น การวางแผนการเรียน และการเตรียมตัวก่อนเรียนเป็นตัวแปรทางพฤติกรรมที่มีผลต่อผลสัมฤทธิ์ทางการเรียนอย่างมีนัยสำคัญทางสถิติ

2.2.2 ด้านอาจารย์

1. ผู้สอนควรเรียนรู้เทคนิค การสอนที่ไม่น่าเบื่อ เช่น การสอดแทรกมุขตลก การเล่าประสบการณ์ที่สอดคล้องกับเนื้อหาการสอน การอธิบายเนื้อหาเป็นรูปภาพหรือแผนภูมิที่เข้าใจได้ง่าย นอกจากนี้ควรจัดเตรียมเอกสารประกอบการสอนจากตำราหลัก และตำราที่เกี่ยวข้องเพื่อให้เนื้อหาการสอนเป็นไปในทิศทางเดียวกัน โดยรวบรวมให้ครบทุกบทเรียน ทุกหัวข้อ และทำเป็นรูปเล่ม เพื่อให้นักศึกษาสามารถเปิดกลับไป-มา สามารถเชื่อมโยงเนื้อหาที่อ่านไปยังหัวข้ออื่นๆ ที่เกี่ยวข้องได้
2. ใช้เทคโนโลยีสารสนเทศมาช่วยในการสอน เช่น การทำข้อสอบออนไลน์ การส่งงานออนไลน์ เวปเพจรายวิชาเพื่อตอบปัญหาข้อสงสัย ห้องสมุดออนไลน์ เป็นต้น

เทคนิคการสอนของอาจารย์จะเป็นตัวช่วยที่ทำให้นักศึกษาเรียนรู้ ร่วมกับการใช้สื่อช่วยสอนที่ทันสมัยจะทำให้เข้าถึงนักศึกษาได้มากขึ้น สอดคล้องกับการศึกษาของ วณิชา พึ่งชมภู และศิริรัตน์ ปานอุทัย (2557) ที่พบว่าผลสัมฤทธิ์ต่อการเรียนด้วย E-Learning หลังการทดลองสูงกว่าก่อนการทดลองอย่างมีนัยสำคัญทางสถิติ

* 1. สร้างทัศนคติที่ดีต่อการเรียน

1. เริ่มสร้างทัศคติที่ดีต่อวิชาการพยาบาล มารดา ทารก และการผดุงครรภ์ 1 จนถึง 2 โดยการพานักศึกษาไปศึกษาดูงานที่โรงพยาบาล ณ แผนกฝากครรภ์ ห้องคลอด และหลังคลอด เพื่อเห็นมารดา และเห็นกระบวนการพยาบาลจริงในการปฏิบัติการพยาบาล
2. ผู้สอนปลูกฝังความคิดที่ดีต่อการเรียนโดยการพูดให้กำลังใจ พูดสร้างแรงบันดาลใจ พูดเสริมแรงทางบวก เพื่อให้ตั้งใจเรียน ตั้งใจอ่านหนังสือ ตั้งใจทำงานกลุ่ม และตั้งใจสอบ

สอดคล้องกับการศึกษาของ นรากร พลหาญ และสมสมร เรืองวรบูรณ์ (2555) ที่พบว่า ปัจจัยด้านทัศนคติของนักศึกษาต่อวิชาชีพที่อยู่ในระดับค่อนข้างสูง จะเป็นตัวแปรที่มีผลต่อการทำนายผลสัมฤทธิ์ทางการเรียนของนักศึกษาพยาบาลได้อย่างมีนัยสำคัญทางสถิติ รวมทั้งการศึกษาของ ฤทัยรัตน์ ชิดมงคล และเปรมฤดี บริบาล (2554) พบว่าทัศนคติที่ดีต่อการเรียน สามารถทำนายแรงจูงใจใฝ่สัมฤทธิ์ของนักศึกษาพยาบาลได้

**ข้อเสนอแนะ**

1. ข้อเสนอแนะเพื่อนำไปใช้
   1. ควรมีการคัดเลือกในประเด็นการพัฒนาที่สอดคล้องกับบริบทของหลักสูตรและการจัดการเรียนสอนของสถาบันนั้นๆ เพื่อให้เหมาะสมกับผู้เรียนและเกิดประสิทธิภาพมากที่สุด
   2. ควรนำเข้าที่ประชุมในสาขาหรือภาควิชานั้นๆก่อน เพื่อให้ผู้ร่วมสอนเห็นชอบและมีทิศทางการสอนไปแนวทางเดียวกัน
2. ข้อเสนอแนะในการวิจัยครั้งต่อไป
   1. ควรนำไปออกแบบเพื่อจัดเป็นรูปแบบการสอนที่เหมาะสม และวัดผลสัมฤทธิ์ทางการเรียนเปรียบเทียบในกลุ่มตัวอย่างสองกลุ่ม
   2. ควรมีการศึกษาแบบบูรณาการสองรายวิชา เพื่อความสัมพันธ์ของผลสัมฤทธิ์ของการเรียนในภาคทฤษฎี และประเมินผลทางพฤติกรรมร่วมกับทักษะในภาคปฏิบัติ

**เอกสารอ้างอิง**

1. สำนักความสัมพันธ์ต่างประเทศ สำนักงานปลัดกระทรวงศึกษาธิการ กลุ่มประชาสัมพันธ์ สำนักงานรัฐมนตรี กระทรวงศึกษาธิการ. (2558). **การศึกษา : การสร้างประชาคมอาเซียน 2558 .** The Role of Education in Building an ASEAN Community 2015.
2. สำนักงานคณะกรรมการการศึกษาขั้นพื้นฐาน. (2559). **แนวทางการกระจายอำนาจการบริหารและการจัดการศึกษา**. กรุงเทพฯ: สำนักงานคณะกรรมการการศึกษาขั้นพื้นฐาน สำนักงานวิชาการและพัฒนาคุณภาพการศึกษา.
3. โพยม จันทร์น้อย. (2560). **การศึกษา 4.0.** พัทลุงสามัคคี, 57, 25-29.
4. คณะพยาบาลศาสตร์ วิทยาลัยบัณฑิตเอเซีย. (2554). **หลักสูตรพยาบาลศาสตร์บัณฑิต หลักสูตรปรับปรุง พ.ศ.2554.** ขอนแก่น: คณะพยาบาลศาสตร์ วิทยาลัยบัณฑิตเอเซีย.
5. Bloom, B. S. (1982). **Human Characteristic and School Learning.** New York: McGraw-Hill.
6. Krejcie, R. V. & Morgan, D. W. (1970). **Determining sample size for research activities**. Educational and Psychological Measurement, 30, 607-610.
7. ศุภวดี แถวเพีย, สิวาพร พานเมือง, นงลักษณ์ คำสวาสดิ์, กัญญาพัชร เบ้าทอง, กัญยา ทูลธรรม, ศิริพร ภูษี และสุวิมล พุทธบุตร. (2558). **รูปแบบการเรียนการสอนตามสภาพจริงเพื่อเสริมสร้างสมรรถนะด้านการผดุงครรภ์และผลสัมฤทธิ์ทางการเรียนของนักศึกษาพยาบาล**. Journal of Nursing Science, 33 (1), 27-36.
8. ทาริกา วัฒนาสัจจา และกัญญา ชื่นอารมณ์. (2554). **ปัจจัยที่มีผลกระทบต่อผลสัมฤทธิ์ทางการเรียนในหมวดวิชาพื้นฐานวิชาชีพของนักศึกษาพยาบาล คณะพยาบาลศาสตร์ มหาวิทยาลัยปทุมธานี**. วารสารวิชาการมหาวิทยาลัยปทุมธานี, 3(2), 33-42.
9. เบญจมาภรณ์ นาคามดี, วรรณภรณ์ วีระพงษ์ และอัญชลี รุ่งฉาย. 2559. **ผลสัมฤทธิ์ทางการเรียนและความพึงพอใจต่อการสอนแบบศูนย์การเรียนรู้ ในการเรียนวิชาการพยาบาลมารดา ทารก และการผดุงครรภ์ 1 ของนักศึกษาพยาบาลศาสตร์บัณฑิต ชั้นปีที่ 3 วิทยาลัยพยาบาลบรมราชชนนี พุทธชินราช.** สมาคมสถาบันอุดมศึกษาเอกชนแห่งประเทศไทยในพระราชูปถัมภ์ สมเด็จพระเทพรัตนราชสุดาฯ สยามบรมราชกุมารี. 22(2), 79-91.
10. กาญจนา เลิศถาวรธรรม กรรณิการ์ กิจนพเกียรติ และอรพิน สว่างวัฒนเศรษฐ์. (2557). **ปัจจัยที่มีอิทธิพลต่อผลสัมฤทธิ์ทางการเรียนของนักศึกษาพยาบาลศาสตร์บัณฑิต วิทยาลัยพยาบาลบรมราชชนนี ราชบุรี.** วารสารการพยาบาลและการศึกษา, 7(4), 13-24.
11. วณิชา พึ่งชมภู และศิริรัตน์ ปานอุทัย. (2557). **การพัฒนารูปแบบการเรียนการสอนด้วย E-Learning สำหรับนักศึกษาพยาบาลศาสตร์ในกระบวนวิชาการพยาบาลผู้สูงอายุ**. พยาบาลสาร, 41 ฉบับพิเศษ, 11-24.
12. นรากร พลหาญ และสมสมร เรืองวรบูรณ์. (2555). **ปัจจัยที่มีผลต่อผลสัมฤทธิ์ทางการเรียนของนักศึกษาพยาบาล วิทยาลัยพยาบาลบรมราชชนนี นครพนม มหาวิทยาลัยนครพนม.** วารสารมนุษยศาสตร์และสังคมศาสตร์ มหาวิทยาลัยมหาสารคาม, 31(6), 33-43.
13. ฤทัยรัตน์ ชิดมงคล และเปรมฤดี บริบาล. (2556). **ปัจจัยที่มีผลต่อแรงจูงใจใฝ่สัมฤทธิ์ของนักศึกษาพยาบาล วิทยาลัยพยาบาลบรมราชชนนี อุดรธานี**. วารสารพยาบาลกระทรวงสาธารณสุข, 22(1), 98-108.